Μελέτη των χαρακτηριστικών της αναπνευστικής λειτουργίας σε ασθματικά και υγιή παιδιά σε συσχέτισή τους με το μητρικό θηλασμό
Authors: Περικλέους Ευανθία 
Published: December 2022

Αν και οι ευνοϊκές επιπτώσεις του θηλασμού στην υγεία των παιδιών είναι αδιαμφισβήτητες και συσσωρευμένα δεδομένα τονίζουν τη συσχέτιση μεταξύ του θηλασμού και της επακόλουθης βελτίωσης της αναπνευστικής λειτουργίας, όσον αφορά στα παιδιά με άσθμα, τα αποτελέσματα εξακολουθούν να είναι αντικρουόμενα. Ενώ, η επίδραση του αποκλειστικού θηλασμού στην πνευμονική λειτουργία αργότερα στη ζωή παραμένει, επίσης, αμφιλεγόμενη.Σκοπός μας ήταν η διερεύνηση των πιθανών συσχετίσεων μεταξύ της διάρκειας του θηλασμού και των δεικτών της πνευμονικής λειτουργίας παιδιών με άσθμα και υγιών συνομηλίκων τους, καθώς και η αξιολόγηση της επίδρασης του παρατεταμένου θηλασμού στις σπιρομετρικές παραμέτρους. Τέλος, η αξιολόγηση των επιπτώσεων του θηλασμού στις παραμέτρους της καμπύλης ροής-όγκου της ζωτικής αναπνοής (TBFV) βρεφών που αναρρώνουν από οξεία βρογχιολίτιδα.Συμμετείχαν συνολικά 410 παιδιά, εκ των οποίων τα 173 ήταν αγόρια (το 42.2% του δείγματος), με διάρκεια θηλασμού από 0 έως 60 μήνες. Από το σύνολο των συμμετεχόντων, τα 164 ήταν παιδιά με άσθμα, τα 190 υγιή και τα 56 ήταν βρέφη που ανάρρωναν από οξεία βρογχιολίτιδα. Συλλέχθηκαν τα δημογραφικά και ανθρωπομετρικά δεδομένα των συμμετεχόντων. Όσον αφορά στα βρέφη και τα μικρότερα παιδιά προσχολικής ηλικίας πραγματοποιήθηκε TBFV ανάλυση και αξιολογήθηκαν οι αναλογίες TPEF/tE% και VPEF/Ve%, προ και μετά τη βρογχοδιαστολή, με τη χορήγηση 400 mcg εισπνεόμενης σαλβουταμόλης. Στα μεγαλύτερα παιδιά, σχολικής ηλικίας και εφήβους, διενεργήθηκε σπιρομέτρηση.Σε αυτή τη μελέτη παρατήρησης μεταξύ των παιδιών με άσθμα, εκείνα που θήλασαν για περισσότερους από 6 μήνες είχαν σημαντικά υψηλότερο TPEF/tE% και VPEF/VE% από εκείνα που δεν θήλασαν και εκείνα που θήλασαν για 6 μήνες ή λιγότερο. Ομοίως, όσα θήλασαν για 6 μήνες ή λιγότερο, είχαν υψηλότερο TPEF/tE% και VPEF/VE% από εκείνα που δεν θήλασαν. Η πολυπαραγοντική ανάλυση παλινδρόμησης έδειξε ότι τόσο η διάρκεια του θηλασμού (TPEF/tE%, βήτα 0.241, p<0.001, VPEF/VE%, βήτα 0.215, p<0.001) όσο και η παρουσία άσθματος (TPEF/tE%, βήτα -0.239, p=0.002, VPEF/VE%, βήτα -0,136, p=0.020) ήταν ισχυροί και ανεξάρτητοι προγνωστικοί παράγοντες της αναπνευστικής λειτουργίας. Επιπλέον, η θετική επίδραση του θηλασμού φαίνεται να υπερνικά την αρνητική επίδραση του ΒΜΙ, της έκθεσης στο κάπνισμα και του οικογενειακού ιστορικού άσθματος/ατοπίας. Ακόμη, όσον αφορά στους υγιείς, σχολικής και εφηβικής ηλικίας, συμμετέχοντές μας, η διάρκεια του αποκλειστικού θηλασμού συσχετίστηκε σημαντικά με το FEF25-75% (r 0.422, P=0.003), χωρίς συσχέτιση μεταξύ της διάρκειας του θηλασμού και των άλλων σπιρομετρικών παραμέτρων. Επιπρόσθετα, η ανάλυση πολυπαραγοντικής παλινδρόμησης επιβεβαίωσε την παραπάνω σχέση (beta 0.478, P=0.002), ανεξάρτητα από την ηλικία, το σωματικό βάρος και την κεντρική παχυσαρκία. Ενώ, ανάμεσα στα 56 βρέφη μας με βρογχιολίτιδα υπήρξε μια σαφής δοσο-εξαρτώμενη σχέση μεταξύ της αναστρεψιμότητας του tPEF/tE% και της διάρκειας του θηλασμού (P <0.001). Στην ανάλυση πολυπαραγοντικής παλινδρόμησης, τα βρέφη που θήλασαν λιγότερο (συντελεστής παλινδρόμησης -0.335, P = 0,010) ή εκτέθηκαν στον καπνό του τσιγάρου (συντελεστής παλινδρόμησης 0.353, P = 0.007) εμφάνισαν μεγαλύτερη μεταβολή στο tPEF/tE% μετά από τη βρογχοδιαστολή, ανεξάρτητα από το φύλο, την προωρότητα και το οικογενειακό ιστορικό άσθματος ή ατοπίας.Συμπερασματικά, μια πιο εκτεταμένη διάρκεια μητρικού θηλασμού φαίνεται να βελτιώνει περισσότερο την πνευμονική λειτουργία στα παιδιά με άσθμα. Τα ευρήματά μας είναι ενδεικτικά της θετικής επίδρασης του θηλασμού σε πολλαπλά επίπεδα καθώς προστατεύει τα παιδιά υψηλού κινδύνου και παράλληλα βελτιώνει την πνευμονική λειτουργία όσων έχουν ήδη διαγνωστεί με άσθμα. Επίσης, εκτός από την ευνοϊκή επίδρασή του στο μεταβολικό προφίλ, ο παρατεταμένος αποκλειστικός ΜΘ φαίνεται να ασκεί ευνοϊκή επίδραση στη λειτουργία των μικρότερων αεραγωγών κατά την παιδική ηλικία. Τέλος, οι TBFV μετρήσεις των βρεφών που αναρρώνουν από βρογχιολίτιδα και έχουν μικρότερη διάρκεια θηλασμού ή εκτίθενται στον καπνό του τσιγάρου, είναι ενδεικτικές αποφρακτικής πνευμονοπάθειας.